
住谞讛讚专讬谉 爪 注"讗 - 驻讬专讜砖 砖讟讬讬谞讝诇抓

诪讞诇讜拽转 讝讜 讛讬讗 讘谞讘讬讗 砖注讜拽专 讛讙讜祝 (注讬拽专 讛讗讬住讜专) 砖诇 注讘讜讚讛 讝专讛, 讻诇讜诪专, 砖讘讬讟诇 讗讬住讜专 注讘讜讚讛 讝专讛, 讗讜 拽讬讜诐 诪拽爪转 讜讘讬讟讜诇 诪拽爪转 砖诇 注讘讜讚讛 讝专讛, 砖讗祝 砖诪讜讚讛 砖注讘讜讚讛 讝专讛 讗住讜专讛 诪转讬专 讛讜讗 诇注讜讘讚讛 讘诪拽专讛 诪住讜讬讬诐. 讚专讞诪谞讗 讗诪专 [砖讛转讜专讛 讗诪专讛] 讘注谞讬谉 谞讘讬讗 讛诪谞讘讗 砖讬砖 诇注讘讜讚 注讘讜讚讛 讝专讛: "讜讛谞讘讬讗 讛讛讜讗... 讬讜诪转, 讻讬 讚讘专 住专讛 注诇 讛'... 诇讛讚讬讞讱 诪谉 讛讚专讱 讗砖专 爪讜讱 讛' 讗诇讛讬讱 诇诇讻转 讘讛" (讚讘专讬诐 讬讙, 讜), 讜讛诇砖讜谉 "诪谉" 诪砖诪注讜 鈥� 讗驻讬诇讜 诪拽爪转 讛讚专讱.


讗讘诇 注讜拽专 讗转 讛讙讜祝 砖诇 砖讗专 诪爪讜转, 砖诪谞讘讗 诇讘讟诇谉 诪注讬拽专谉 鈥� 讚讘专讬 讛讻诇 谞讘讬讗 砖拽专 讛讜讗 讜讚讬谞讜 讘讞谞拽. 讜拽讬讜诐 诪拽爪转 讜讘讬讟讜诇 诪拽爪转 砖讘砖讗专 诪爪讜转 鈥� 讚讘专讬 讛讻诇 驻讟讜专, 讜讗诐 谞讘讬讗 讗诪转 讛讜讗 爪专讬讱 诇砖诪讜注 讘拽讜诇讜 诇讘讟诇 诪爪讜讛 诪住讜讬讬诪转 诇驻讬 砖注讛.


诪转讬讘 [诪拽砖讛] 专讘 讛诪谞讜谞讗 注诇 讻讱 诪诪讛 砖砖谞讬谞讜 讘讘专讬讬转讗 讛讚讜专砖转 讻转讜讘 讝讛 "诇讛讚讬讞讱 诪谉 讛讚专讱 讗砖专 爪讜讱 讛' 讗诇讛讬讱 诇诇讻转 讘讛" (讚讘专讬诐 讬讙, 讜): "诇诇讻转" 鈥� 讝讜 诪爪讜转 "注砖讛". "讘讛" 鈥� 讝讜 诪爪讜转 "诇讗 转注砖讛". 讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇驻专砖 讻讬 诪讚讜讘专 讻讗谉 讘注讘讜讚讛 讝专讛, 诪爪讜转 "注砖讛" 讘注讘讜讚讛 讝专讛 讛讬讻讬 诪砖讻讞转 诇讛 [讻讬爪讚 诪讜爪讗 讗转讛 讗讜转讛]? 讜讛诇讗 讗讬住讜专 注讘讜讚讛 讝专讛 讗讬谞讜 讗诇讗 诪爪讜转 "诇讗 转注砖讛"! 讜诪砖讬讘讬诐: 转专讙诪讛 [讛住讘讬专讛] 专讘 讞住讚讗: 讘诪爪讜转 注砖讛 砖诇 "讜谞转爪转诐 讗转 诪讝讘讞讜转诐 讜砖讘专转诐 讗转 诪爪讘讜转诐 讜讗砖专讬讛诐 转砖专驻讜谉 讘讗砖 讜驻住讬诇讬 讗诇讛讬讛诐 转讙讚注讜谉 讜讗讘讚转诐 讗转 砖诪诐 诪谉 讛诪拽讜诐 讛讛讜讗" (讚讘专讬诐 讬讘, 讙), 砖讗讜转讜 谞讘讬讗 讗讜诪专 诇讘讟诇讛. 讗祝 砖拽讜砖讬讬转 专讘 讛诪谞讜谞讗 谞讚讞转讛, 诪讻诇 诪拽讜诐 讛讜讗 诪驻专砖 讘讚专讱 讗讞专转, 专讘


讛诪谞讜谞讗 讗诪专: 诪讞诇讜拽转 讘注讜拽专 讛讙讜祝, 讘讬谉 讘注讘讜讚讛 讝专讛 讘讬谉 讘砖讗专 诪爪讜转, 讜拽讬讜诐 诪拽爪转 讜讘讬讟讜诇 诪拽爪转 砖讘注讘讜讚讛 讝专讛. 讚专讞诪谞讗 讗诪专 [砖讛转讜专讛 讗诪专讛]: "讜住专转诐 诪谉 讛讚专讱" (讚讘专讬诐 讬讗, 讻讞), 诇讜诪专: 讗驻讬诇讜 诪拽爪转 讛讚专讱.


讗讘诇 拽讬讜诐 诪拽爪转 讜讘讬讟讜诇 诪拽爪转 砖讘砖讗专 诪爪讜转 鈥� 讚讘专讬 讛讻诇 驻讟讜专, 砖讝讛 讘讙讚专 专砖讜转 讛谞讘讬讗.


转谞讜 专讘谞谉 [砖谞讜 讞讻诪讬诐]: 讛诪转谞讘讗 诇注拽讜专 讚讘专 诪谉 讛转讜专讛 鈥� 讞讬讬讘 诪讬转讛 讘讞谞拽 讻谞讘讬讗 砖拽专. 讜讛诪转谞讘讗 诇拽讬讬诐 诪拽爪转 讜诇讘讟诇 诪拽爪转 鈥� 专' 砖诪注讜谉 驻讜讟专. 讜讘注讘讜讚讛 讝专讛, 讗驻讬诇讜 讗讜诪专 讛谞讘讬讗: "专拽 讛讬讜诐 注讬讘讚讜讛 讜诇诪讞专 讘讟诇讜讛" 鈥� 讚讘专讬 讛讻诇 讞讬讬讘.


讜诪住讘讬专讬诐: 讗讘讬讬 住讘专 诇讛 [住讘讜专] 讻专讘 讞住讚讗, 讜诪转专抓 诇讛 [讜诪讬讬砖讘 讗讜转讛, 讗转 讛讘专讬讬转讗] 讻砖讬讟转 专讘 讞住讚讗, 讜讗讬诇讜 专讘讗 住讘专 诇讛 [住讘讜专] 讻专讘 讛诪谞讜谞讗 讜诪转专抓 诇讛 [讜诪讬讬砖讘 讗讜转讛] 讗转 讛讘专讬讬转讗 讻砖讬讟转 专讘 讛诪谞讜谞讗.


讜讘讗讜驻谉 讝讛: 讗讘讬讬 住讘专 诇讛 [住讘讜专] 讻专讘 讞住讚讗, 讜诪转专抓 诇讛 [讜诪讬讬砖讘 讗讜转讛] 讻砖讬讟转 专讘 讞住讚讗 讻讱: 讛诪转谞讘讗 诇注拽讜专 讚讘专 诪谉 讛转讜专讛 讘讻诇 诪爪讜讛 鈥� 讚讘专讬 讛讻诇 谞讬讚讜谉 讘诪讬转转 讞谞拽, 讜讛诪转谞讘讗 诇拽讬讬诐 诪拽爪转 讜诇讘讟诇 诪拽爪转 鈥� 专' 砖诪注讜谉 驻讜讟专, 讜讛讜讗 讛讚讬谉 诇专讘谞谉 [诇讞讻诪讬诐] 砖讗祝 讛诐 住讘讜专讬诐 砖驻讟讜专. 讜讗讬诇讜 讘注讘讜讚讛 讝专讛, 讗驻讬诇讜 讗诪专 "讛讬讜诐 注讬讘讚讜讛 讜诇诪讞专 讘讟诇讜讛" 鈥� 讞讬讬讘. 诪专 讻讚讗讬转 诇讬讛 [讞讻诐 讝讛, 讞讻诪讬诐, 讻驻讬 砖讬砖 诇讛诐] 讚注讛 砖讬砖 诇注讜谞砖讜 讘住拽讬诇讛, 讜诪专 讻讚讗讬转 诇讬讛 [讜讞讻诐 讝讛, 专' 砖诪注讜谉, 讻驻讬 砖讬砖 诇讜] 讚注讛 讗讞专转 讘讚讘专 注讜谞砖讜 砖诇 谞讘讬讗 讛诪住讬转.


 讜讗讬诇讜 专讘讗 住讘专 诇讛 讘注谞讬谉 讝讛 讻专讘 讛诪谞讜谞讗, 讜诪转专抓 诇讛 [讜诪讬讬砖讘 讗讜转讛] 讻砖讬讟转 专讘 讛诪谞讜谞讗 讻讱: 讛诪转谞讘讗 诇注拽讜专 讚讘专 诪谉 讛转讜专讛, 讘讬谉 讘注讘讜讚讛 讝专讛 讘讬谉 讘砖讗专 诪爪讜转 鈥� 讞讬讬讘, 诪专 讻讚讗讬转 诇讬讛, 讜诪专 讻讚讗讬转 诇讬讛 [讞讻诐 讝讛 讻诪讜 砖讬砖 诇讜 讚注讛 讘讛诇讻讛 讝讜, 讜讞讻诐 讝讛 讻诪讜 砖讬砖 诇讜 讚注讛 讗讞专转 讘讛诇讻讛 讝讜]. 讛诪转谞讘讗 诇拽讬讬诐 诪拽爪转 讜诇讘讟诇 诪拽爪转 讘砖讗专 诪爪讜转 鈥� 专' 砖诪注讜谉 驻讜讟专, 讜讛讜讗 讛讚讬谉 诇专讘谞谉 [诇讞讻诪讬诐] 砖讗祝 讛诐 驻讜讟专讬诐 讘讻讱. 讜讘注讘讜讚讛 讝专讛, 讗驻讬诇讜 讗讜诪专 "讛讬讜诐 注讬讘讚讜讛 讜诇诪讞专 讘讟诇讜讛" 鈥� 讞讬讬讘, 诪专 讻讚讗讬转 诇讬讛, 讜诪专 讻讚讗讬转 诇讬讛 [讞讻诐 讝讛, 专' 砖诪注讜谉, 讻驻讬 砖讬砖 诇讜, 讜讞讻诐 讝讛, 讞讻诪讬诐, 讻驻讬 砖讬砖 诇讜], 讜讗诐 讻谉 讗讬谉 专讗讬讛 讘专讜专讛 诪谉 讛讘专讬讬转讗 诇讻诇 爪讚.


讗诪专 专' 讗讘讛讜 讗诪专 专' 讬讜讞谞谉 住讬讻讜诐 诇讛诇讻讜转 讗诇讛: 讘讻诇 诪爪讜讜转 讛转讜专讛, 讗诐 讬讗诪专 诇讱 谞讘讬讗 "注讘讜专 诇驻讬 砖注讛 注诇 讚讘专讬 转讜专讛" 鈥� 砖诪注 诇讜, 讞讜抓 诪注讘讜讚讛 讝专讛, 砖讗驻讬诇讜 诪专讗讛 讗讜转讜转 诪讜驻诇讗讬诐 讜讗祝 诪注诪讬讚 诇讱 讞诪讛 讘讗诪爪注 讛专拽讬注 鈥� 讗诇 转砖诪注 诇讜, 砖讻讘专 讛讝讛讬专讛 讛转讜专讛 砖谞讘讬讗 砖拽专 讛讜讗. 转谞讬讗 [砖谞讜讬讛 讘专讬讬转讗], 专' 讬讜住讬 讛讙诇讬诇讬 讗讜诪专: 讛讙讬注 转讜专讛 诇住讜祝 讚注转讛 砖诇 注讘讜讚讛 讝专讛 讻诪讛 讛讬讗 诪住讜讻谞转 讜讻诪讛 讙讚讜诇 驻讬转讜讬讛, 诇驻讬讻讱 谞转谞讛 转讜专讛 诪诪砖诇讛 讘讛, 砖讙诐 讗诐 讬砖 讘讬讚讛 讻讜讞 诇讛专讗讜转 讗讜转讜转 诪讜驻诇讗讬诐, 砖讗驻讬诇讜 诪注诪讬讚 诇讱 谞讘讬讗 砖拽专 讞诪讛 讘讗诪爪注 讛专拽讬注 鈥� 讗诇 转砖诪注 诇讜.


转谞讬讗 [砖谞讜讬讛 讘专讬讬转讗], 讗诪专 专' 注拽讬讘讗: 讞住 讜砖诇讜诐 砖讛拽讚讜砖 讘专讜讱 讛讜讗 诪注诪讬讚 讞诪讛 诇注讜讘专讬 专爪讜谞讜 讜讘讜讚讗讬 诇讗 讬讜讻诇 谞讘讬讗 注讘讜讚讛 讝专讛 诇注砖讜转 诪讜驻转 讗诪讬转讬 讻诇诇, 讗诇讗 讻讙讜谉 讞谞谞讬讛 讘谉 注讝讜专 砖诪转讞诇转讜 谞讘讬讗 讗诪转 讛讬讛, 讜讗讝 讬转讻谉 砖谞注砖讜 诇讜 讗讜转讜转 讙讚讜诇讬诐 诪砖诪讬诐 诇讗诪转 讗转 谞讘讜讗转讜, 讜诇讘住讜祝 谞注砖讛 谞讘讬讗 砖拽专, 讜诇讻谉 讗祝 砖讛讬讛 诪讜讞讝拽 讻谞讘讬讗, 讗诐 讬谞讘讗 诇注讘讜讚 注讘讜讚讛 讝专讛 鈥� 讬砖 诇讚注转 砖讛讜讗 诪砖拽专.


讗 砖谞讬谞讜 讘诪砖谞讛 讻讬 讝讜诪诪讬 讘转 讻讛谉 讜讘讜注诇讛 谞讬讚讜谞讬诐 讘讞谞拽, 讜诇讗 讘砖专讬驻讛 讻诪讜转讛! 讜砖讜讗诇讬诐: 诪谞讛谞讬 诪讬诇讬 [诪谞讬谉 讚讘专讬诐 讗诇讛], 诪讛 诪拽讜专诐 讘诪拽专讗? 讗诪专 专讘 讗讞讗 讘专讬讛 [讘谞讜] 砖诇 专讘 讗讬拽讗: 讚转谞讬讗 [砖讻谉 砖谞讬谞讜 讘讘专讬讬转讗], 专' 讬讜住讬 讗讜诪专: 诪讛 转诇诪讜讚 诇讜诪专 讘讻转讜讘 讛诪讚讘专 讘注讚讬诐 讝讜诪诪讬诐 "讜注砖讬转诐 诇讜 讻讗砖专 讝诪诐 诇注砖讜转 诇讗讞讬讜" (讚讘专讬诐 讬讟, 讬讟)? 鈥� 诇驻讬 砖讻诇 讛诪讝讜诪诪讬谉 砖讘转讜专讛 讘讚讬谞讬 注专讜讛 诇诪砖诇 讝讜诪诪讬讛谉 讜讘讜注诇讬讛谉 讻讬讜爪讗 讘讛谉, 砖谞讬讚讜谞讬诐 讻诇 讛砖讜转驻讬诐 诇注讘讬专讛 讜讻谉 讛注讚讬诐 讛讝讜诪诪讬诐 讘讗讜转讛 诪讬转讛 砖讛讜讗 讞谞拽.


 讜讗讜诇诐 讘转 讻讛谉 讬爪讗讛 诪讻诇诇诐, 砖讛讬讗 谞讬讚讜谞讛 讘砖专讬驻讛 讜讗讬谉 讘讜注诇讛 谞讬讚讜谉 讘砖专讬驻讛, 讜讻讬讜谉 砖谞转讞诇拽 讛注讜谞砖 注诇 注讘讬专讛 讝讜, 讛专讬 讝讜诪诪讬谉, 讗讬谞讬 讬讜讚注 讗诐 诇讜 (诇讘讜注诇) 讛讜拽砖讜 (讛讜砖讜讜) 讘讚讬谞诐 讗诐 诇讛 讛讜拽砖讜 (讛讜砖讜讜)?! 讻砖讛讜讗 讗讜诪专 讜诪讚讙讬砖 "诇注砖讜转 诇讗讞讬讜" 讛专讬 讬砖 诇讚讬讬拽 讜诇讜诪专: 诇讗讞讬讜 讜诇讗 诇讗讞讜转讜, 讻诇讜诪专, 讚谞讬诐 讗讜转诐 讘诪讬转讛 砖讝诪诪讜 诇讛诪讬转 讗转 讛讘讜注诇 讜诇讗 讗转 讛谞讘注诇转.


讛讚专谉 注诇讱 讗诇讜 讛谉 讛谞讞谞拽讬谉


讗 诪砖谞讛 讻诇 讬砖专讗诇 讜讗驻讬诇讜 注讘专讬讬谞讬诐 讜讞讬讬讘讬 诪讬转讜转 讘讬转 讚讬谉 讬砖 诇讛诐 讞诇拽 诇注讜诇诐 讛讘讗, 砖谞讗诪专: "讜注诪讱 讻诇诐 爪讚讬拽讬诐 诇注讜诇诐 讬讬专砖讜 讗专抓 谞爪专 诪讟注讬 诪注砖讛 讬讚讬 诇讛转驻讗专" (讬砖注讬讛 住, 讻讗), 讜专拽 讗谞砖讬诐 讘讜讚讚讬诐 讛诪讬讜讞讚讬诐 讘专砖注诐 讬讜爪讗讬诐 诪讻诇诇 讝讛. 讜讗诇讜 砖讗讬谉 诇讛诐 讞诇拽 诇注讜诇诐 讛讘讗 讗祝 砖讬砖 讘讬讚诐 诪爪讜讜转 专讘讜转 讗讞专讜转: 讛讗讜诪专 "讗讬谉 转讞讬讬转 讛诪转讬诐 诪谉 讛转讜专讛", 砖讻讜驻专 砖讬讞讬讜 讛诪转讬诐 讘专爪讜转 讛' 诇注转讬讚 诇讘讜讗. 讜讛讗讜诪专: "讗讬谉 转讜专讛 诪谉 讛砖诪讬诐", 讜讗驻讬拽讜专讜住 讛诪讘讝讛 讞讻诪讬 讬砖专讗诇 讜转讜专转诐. 


专' 注拽讬讘讗 讗讜诪专: 讗祝 讛拽讜专讗 讘住驻专讬诐 讛讞讬爪讜谞讬诐, 讜讻谉 讛诇讜讞砖 注诇 讛诪讻讛 (讛驻爪注) 讜讗讜诪专 讻住讙讜诇讛: "讻诇 讛诪讞诇讛 讗砖专 砖诪转讬 讘诪爪专讬诐 诇讗 讗砖讬诐 注诇讬讱 讻讬 讗谞讬 讛' 专驻讗讱" (砖诪讜转 讟讜, 讻讜), 砖讘讻讱 讛讜讗 诪讝诇讝诇 讘拽讚讜砖转 讛砖诐 讜诇讻讱 讗讬谉 诇讜 讞诇拽 诇注讜诇诐 讛讘讗. 讗讘讗 砖讗讜诇 讗讜诪专: 讗祝 讛讛讜讙讛 讗转 讛砖诐 讛诪驻讜专砖 讘讗讜转讬讜转讬讜.


砖诇砖讛 诪诇讻讬诐 讞砖讜讘讬诐 讛诪谞讜讬讬诐 讘诪拽专讗, 讜讗专讘注讛 讛讚讬讜讟讜转 讞砖讜讘讬诐 砖讝讻讜 诇专讜讘 讞讻诪讛 讛诪讜讝讻专讬诐 讘诪拽专讗 讗讬谉 诇讛谉 讞诇拽 诇注讜诇诐 讛讘讗. 砖诇砖讛 诪诇讻讬诐 讛诐: 讬专讘注诐 讘谉 谞讘讟, 讗讞讗讘, 讜诪谞砖讛 诪诇讱 讬讛讜讚讛. 专' 讬讛讜讚讛 讗讜诪专: 诪谞砖讛 讬砖 诇讜 讞诇拽 诇注讜诇诐 讛讘讗, 砖谞讗诪专: "讜讬转驻诇诇 讗诇讬讜 讜讬注转专 诇讜 讜讬砖诪注 转讞谞转讜 讜讬砖讬讘讛讜 讬专讜砖诇  诐 诇诪诇讻讜转讜" (讚讘专讬 讛讬诪讬诐 讘' 诇讙, 讬讙), 讛专讬 砖注砖讛 转砖讜讘讛 讙讚讜诇讛 讜讛讜注讬诇讛 诇讜! 讗诪专讜 诇讜: 讗诪谞诐 讛转讞专讟 诪谞砖讛 讜转砖讜讘转讜 讛讜注讬诇讛 砖诇诪诇讻讜转讜 讛砖讬讘讜, 讜讗讜诇诐 诇讗 诇讞讬讬 讛注讜诇诐 讛讘讗 讛砖讬讘讜. 讗专讘注讛 讛讚讬讜讟讜转 讛诐: 讘诇注诐 讘谉 讘注讜专, 讜讚讜讗讙 讛讗讚讜诪讬, 讜讗讞讬转讜驻诇, 讜讙讞讝讬.


讘 讙诪专讗 注诇 讛讗诪讜专 讘诪砖谞讛 砖讜讗诇讬诐: 讜讻诇 讻讱 诇诪讛 谞注谞砖 讛讗讜诪专 砖讗讬谉 转讞讬讬转 讛诪转讬诐? 转谞讗 [砖谞讛] 讛讞讻诐 讘讘专讬讬转讗: 讛讜讗 讻驻专 讘转讞讬讬转 讛诪转讬诐, 诇驻讬讻讱 诇讗 讬讛讬讛 诇讜 讞诇拽 讘转讞讬讬转 讛诪转讬诐. 诇驻讬 讛讻诇诇 砖讻诇 诪讚讜转讬讜 砖诇 讛拽讚讜砖 讘专讜讱 讛讜讗 砖讘讛谉 讛讜讗 诪讜讚讚 诇讘专讬讜转, 讛专讬讛谉 诪讚讛 讻谞讙讚 诪讚讛, 砖讛注讜谞砖 讛讜讗 转诪讬讚 诪注讬谉 讛注讘讬专讛.


 砖讗诪专 专' 砖诪讜讗诇 讘专 谞讞诪谞讬 讗诪专 专' 讬讜谞转谉: 诪谞讬讬谉 砖讻诇 诪讚讜转讬讜 砖诇 讛拽讚讜砖 讘专讜讱 讛讜讗 诪讚讛 讻谞讙讚 诪讚讛? 鈥� 砖谞讗诪专: "讜讬讗诪专 讗诇讬砖注 砖诪注讜 讚讘专 讛' 讻讛 讗诪专 讛' 讻注转 诪讞专 住讗讛 住诇转 讘砖拽诇 讜住讗转讬诐 砖注专讬诐 讘砖拽诇 讘砖注专 砖诪专讜谉" (诪诇讻讬诐 讘' 讝, 讗), 讜讻转讬讘 "讜讬注谉 讛砖诇讬砖 讗砖专 讛诪诇讱 谞砖注谉 注诇 讬讚讜 讗转 讗讬砖 讛讗诇讛讬诐 讜讬讗诪专 讛谞讛 讛' 注砖讛 讗专讘讜转 讘砖诪讬诐 讛讬讛讬讛 讛讚讘专 讛讝讛 讜讬讗诪专 讛谞讻讛 专讗讛 讘注讬谞讬讱 讜诪砖诐 诇讗 转讗讻诇" (诪诇讻讬诐 讛' 讝, 讘),

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

